בס"ד, ז' באדר אדר תשע"ח

עבודה זרה דף ל"ז, בית דין שריא

**א. מקור המימרא**

1. **משנה עדויות, ח' ד':** "העיד רבי יוסי בן יועזר איש צרידה על איל קמצא דכן ועל משקה בית מטבחייא דאינון דכיין ודיקרב במיתא מסתאב וקרו ליה יוסי שריא".
2. **פירוש הרמב"ם שם:** "וכך דרכם שכל בית דין המתיר שלשה דברים קורין אותו בי דינא שריא ... וכל עדיותיו נכונות הלכה למעשה".
3. **פירוש "הון עשיר", שם:** "ומכיון דכבר נהגו העם כך, הוצרכה משנה זו המורה נגד מנהגם, להשנות בפומבי ובלשון המובן אצל כל העם, ולכן בעבור ישמע העם בדברו עמם נשנית לשון תרגום, כן נראה".
4. **ירושלמי גיטין, ז' ג':** "בשלשה מקומות נקרא רבי יהודה הנשיא רבותינו: בגיטין, בשמן ובסנדל. ויקראו לו בית דין שריא, שכל בית דין שהוא מתיר שלשה דברים הוא נקרא בית דין שריא?! אמר רבי יודן בי ר' ישמעאל בית דינו חלוק עליו".
5. **עבודה זרה, דף ל"ז:** "אמר לו: בימינו תתיר אף את הפת. אמר לו: א"כ, קרו לן בית דינא שריא".
6. **תוספות שם, דף ל"ה:** "ומכאן סמכו עתה לאכול פת של עובדי כוכבים כיון שלא פשט איסורו בכל ישראל ... ועוד ראיה דאמר לקמן (דף לז.) בימינו תתיר אף את הפת ולא הניח להתיר אלא משום דהוו קרו ליה ב"ד שריא ואחריו באו בית דין אחר שהתירוהו".

**ב. כוח דהיתרא ובית דין שריא**

1. **ביצה, דף ב':** "כח דהתירא עדיף". **רש"י שם:** "דהתירא עדיף ליה - טוב לו להשמיענו כח דברי המתיר, שהוא סומך על שמועתו ואינו ירא להתיר, אבל כח האוסרין אינה ראיה, שהכל יכולין להחמיר, ואפילו בדבר המותר".
2. **רמב"ם ממרים, ב' ח':** "וכל בית דין שהתיר שני דברים אל ימהר להתיר דבר שלישי".
3. **עלי תמר על הירושלמי, ראש השנה ב' א':** "ונראה שהרמב"ם פירש שאין זה רק עצה טובה שלא ימהר להתיר דבר השלישי כשיש התנגדות לדעתו, ולכן אל ימהר עד שהציבור יוכח שכ"ה הנכון ולא יחרפוהו לקרותו בי"ד שריא או פלוני שריא. ור"י נשיאה לא נטה דעתו להתיר פת, מפני שחשש להתנגדות עד שידע שהעם רוצים בזה".
4. **שו"ת אורח משפט, אורח חיים קי"ב:** "ובודאי כונת הענין על דברים כאלה, שאין לבקש להחמיר במה שלא קבלנו ע"ז מרבותינו בדבר שבעצמו הוא סייג. ואין להוסיף חומרא על חומרא כ"א במה שמצאנו מפורש או בראיות ברורות, אבל בנ"ד שהכל הוא להיפוך, שהענין הוא מנהג ביסודו וזה הפרט המחודש אין בו שום מנהג וא"א שיהי' בו מנהג, וראיות ברורות נותנות עדותן להקל, אפי' אם יהיה אפשר להכנס באיזה דחוקים לדחות את הראיות, ג"כ אין לנו למשוך את הדבר להחמיר ולהיות מוסיפים על הדברים ששמענו. ועיקר הנטי' לחומרות יתירות, במה שיש דרך סלולה ע"פ דרכי התורה להקל אין זה מילתא דחסידותא כלל וכבר גנה ענין זה קדוש ד' הרח"ו ז"ל בהקדמתו לספר עץ - חיים, ודייק, שזוהי מדה של המתרחקים מפנימיות התורה רחמנא לצלן מהאי דעתא, וזה לשונו הקדוש: וכנגד כת חכמי הפשט, אותם אשר הם מואסים לעסוק בחכמת האמת הנקרא עץ חיים לחיי עולם, ועוסקים בסיפורים הפשטיים בפשוטן בלבד, ואומרים שאין בתורה אלא הפשט בלבד ח"ו, אשר היא נקרא עץ הדעת טוב ורע, עליהם אמרו: חכמים הם להרע ולהטיב לא ידעו, כי בסיבת היותם מואסים בעץ חיים אין הקדוש ברוך הוא עוזר אותם והם שוגים (או שונים) בפרטי עץ הדעת טוב ורע ומהפכים אותו לרע ומטמאים את הטהור ואוסרים את המותר ופוסלים את הכשר עכ"ל".
5. **הרב עובדיה יוסף, נאום בטקס הכתרת בנו הרב יצחק לראשון לציון, תשע"ג:** ״עליך לרחם על העשוקים, על המסכנים. אישה שבאה דמעתה על לחייה, יש לה בעל לא טוב. מצער אותה. 'תעמוד לימין אביון' תשתדל לעזור כל מה שאתה יכול לעזור לה", אמר הרב, שהמשיל את היחס לנשים ליחס הראוי לכלל הציבור- "תראה, אתה יודע בספרים שלי כמה טרחתי, טיפחתי וריביתי דעות של פוסקים, למצוא דרכים להתיר את הנשים האלה. אתה צריך לעמוד לימינה כל מה שאתה יכול ...
אדם שהוא לא יודע הרבה תורה, כשיש אצלו ספק? – אסור וגמרנו. כל דבר אסור אסור. זו לא דרכה של תורה. דרכה של תורה לחפש, למצוא דרכים לפתרונות, להקל על ישראל, לא להכביד עליהם. לחפש איסורים זה לא חכמה. 'כוח דהיתרא עדיף איך? על ידי ידע רחב שיש לו״.
6. **"דף על הדף", עבודה זרה דף ל"ז:** "בשו"ת שלמת חיים (סי' תתשפח) נשאל הגה"צ רי"ח זוננפלד זצ"ל "בההיא דעבודה זרה שלא רצה רבי יהודה נשיאה להתיר שלשה דברים שלא יקראוהו בית דינא שריא, יש להבין דאדרבה הרי בעלמא אמרו לשבח כח דהתירא עדיף". והשיבו הגרי"ח זצ"ל: "כח דהתירא עדיף, אבל יש לו גבול שלא יעברנו" עכ"ל".